समाज का हर क्षेत्र समाज का ही आइना होता है, भ्रष्टाचार जैसी बुराइयाँ अगर समाज में व्याप्त हैं तो एलियन या देवदूत सामने नहीं आएँगे, बल्कि उसी समाज में से छाँटकर अच्छे लोगों को सामने लाना पड़ेगा। और यह भी याद रखना पड़ेगा कि हर व्यक्ति तब तक ईमानदार है जब तक कि उसके पास भ्रष्टाचार का मौक़ा नहीं है, ईमानदारी की असली परीक्षा तभी होती है जबकि भ्रष्टाचार का मौक़ा सामने हो। इसलिए परिवर्तन के लिए दो बातें सबसे ज़रूरी हैं, जिसमें से एक है जनता को जागरूक किया जाना, जिससे कि मौजूदा भ्रष्ट लोगों को राजनीति से बाहर किया जा सके और दूसरी आवश्यकता ऐसी व्यवस्था बनाए जाने की है कि किसी का भी भ्रष्टाचार सामने आने पर उसे कानून के दायरे में लाया जा सके। अगर जनता का दबाव रहेगा तो कोई भी राजनैतिक संगठन भ्रष्ट लोगों को अपने साथ रखने की हिम्मत नहीं करेगा।